Este artigo trata sobre as normas para a escrita do galego da Real Academia Galega, quen ostenta a autoridade legal en materia de normativización. Ao seren estas normas as usadas e promovidas polas institucións oficiais, os medios de comunicación públicos e o ensino público, son consideradas de maneira amplamente maioritaria como a **normativa oficial do galego**. No entanto, este concepto de *oficialidade* ten xerado controversia, con sectores que defenden que non existe ningunha normativa oficial.

O Estatuto de autonomía de Galicia dotou os poderes públicos galegos da competencia con respecto á lingua galega. O 17 de novembro de 1982 a Xunta de Galicia estableceu que existiría unha norma de uso oficial[] para o ensino e que excluiría das axudas económicas os textos non publicados na *normativa oficial*. Esta medida supuña a marxinalización da normativa reintegracionista do galego, usada polo sector partidario do reintegracionismo.

Coa publicación da Lei de normalización lingüística o 15 de xuño de 1983, estableceuse que o criterio de autoridade para a normativización do galego sería o da Real Academia Galega (RAG), relegando o Instituto da Lingua Galega (ILG), como referencia legal.

A **variedade estándar** ou **padrón**, fixada a medias entre o ILG e a RAG, inicialmente constaba só de indicacións morfolóxicas e ortográficas, as Normas Ortográficas e Morfolóxicas do Idioma Galego (NOMIG), publicadas en 1983 e aplicadas no dicionario da RAG de 1997 (unhas trinta mil palabras) e reformadas en 2003, pero coa publicación do Vocabulario ortográfico da lingua galega (VOLG) en 2004 definíronse de facto tamén coma normas léxicas. Isto non implica que o que non apareza no VOLG non sexa normativo, posto que non é amplo dabondo para recoller todo o léxico galego.

As normas non foron publicadas nunca no Diario Oficial de Galicia; en 2007 unha proposición non de lei do BNG, defendida por Bieito Lobeira, para a súa publicación non foi aprobada pola Comisión de Xustiza do Parlamento de Galicia ao votar en contra o PPdeG e se abster o PSdeG.

A primeira normativa oficial
----------------------------

O 3 de xullo de 1982, a Real Academia Galega e o Instituto da Lingua Galega aprobaron en sesión conxunta as *Normas Ortográficas e Morfolóxicas do Idioma Galego*, seguindo como criterio principal a procura da pureza do idioma, eliminando castelanismos innecesarios e evitando a hiperidentificación, rexenerándoo con préstamos internos o que supuxo unha aproximación ao portugués. En abril de 1983, a Xunta publicou o Decreto de Normativización da Lingua Galega (coñecido como "Decreto Filgueira"), que consagraba estas normas como modelo para a escrita da lingua galega.

En 1990 a RAG e o ILG publicaron o *Diccionario da Lingua Galega*, con 12.000 entradas, que constituía así a normativa sobre o léxico (as *Normas* só tratan da ortografía e a morfoloxía).

En 1995 modificáronse parcialmente as NOMIG: a proposta do Consello Científico do ILG (11 de novembro de 1994), o Plenario da RAG ratificou estas lixeiras modificacións o 25 de febreiro de 1995. O novo texto publicouse en maio, e tivo valor inmediato, sen precisar de aprobación por parte do goberno galego, que foi simplemente informado.

A nova edición do *Diccionario* da RAG de 1997 contiña 25.000 entradas.

A reforma de 2003
-----------------

*Artigo principal**:* s:Normativa oficial do galego - Cambios morfolóxicos.
En 2001 iniciouse un proceso de negociación entre os departamentos de galego das tres universidades galegas, o Instituto da Lingua Galega e diferentes asociacións. O obxectivo era a unificación de dúas das tres diferentes normativas –e posturas– sobre o galego existentes: a normativa "oficial", aprobada polo Instituto da Lingua Galega, o reintegracionismo –partidario da unificación ortográfica co portugués–, e o reintegracionismo de mínimos, unha fórmula intermedia entre as dúas defendida por varias outras asociacións. Este grupo de entidades presentoulle unha proposta á Academia.

A Academia discutiuna en novembro do 2001, aínda baixo a presidencia de Francisco Fernández del Riego. Foi un debate difícil que rematou cunha votación con resultado de once votos en contra da mudanza, dúas abstencións e sete votos a favor, aínda que ninguén nese momento deu o asunto por pechado. A decisión foi polémica no seu momento e transcendeu ao ámbito dos investigadores e filólogos. O 30 de setembro do 2002, a Real Academia decidiu reabrir o debate, aínda que desde o interior da institución. O novo presidente era Xosé Ramón Barreiro, que se comprometera a conducir a reforma ao ocupar o cargo. A proposta finalmente aprobada pola RAG non coincide ao cento por cento coa presentada dous anos antes, xa que algúns dos puntos non se aceptaron na súa integridade, baixo a acusación máis ou menos velada dunha certa deriva lusista.[]

Criterios
---------

Os principais criterios para a escolla das alternativas que entran dentro da normativa foron:

1. etimoloxía;
2. difusión na lingua común (tanto territorial coma demograficamente), por un achegamento á lingua oral;
3. pragmatismo que permita ó usuario distinguir o que é preciso distinguir;
4. coherencia dentro do sistema das linguas románicas, especialmente co do portugués;
5. tradición na escrita literaria galega dende os séculos escuros ou na época medieval;
6. evolución esperable dentro do galego segundo as leis fónicas da historia da lingua galega, mesmo con (pseudo)regularizacións de sistemas analóxicos;

Notas
-----

1. ↑  "Não existe normativa "oficial" do Galego" Vieiros, 3 de febreiro de 2010
2. ↑  Lei 3/1983, do 15 de xuño, de Normalización Lingüística (D.O.G. nº 84 Arquivado 30 de decembro de 2009 en Wayback Machine. do 14 de xullo de 1983)
3. ↑  "El PSOE frena una propuesta del BNG para publicar en el DOG las normas del idioma gallego". *La Voz de Galicia* (en castelán). 9 de outubro de 2007.
4. ↑  Antón Santamarina *Norma e estándar* en Henrique Monteagudo (ed). *Estudios de sociolingüística galega. Sobre a norma do galego culto*. Galaxia, 1995, páxina 78

Véxase tamén
------------

|  |  |
| --- | --- |
|  | A Galifontes posúe textos orixinais acerca de:  ***Normativa oficial do galego*** |

### Bibliografía

* Real Academia Galega (2012). *Normas ortográficas e morfolóxicas do idioma galego* (23 ª ed.). Real Academia Galega.

* Freixeiro Mato, X. R. (2018). "As primeiras normas da Academia e a perda da súa *auctoritas* na codificación do galego". *Verba* (45): 299–340.

### Outros artigos

* Binormativismo
* Instituto da Lingua Galega
* Normalización lingüística
* Normativa oficial do galego - Cambios morfolóxicos
* Normas ortográficas e morfolóxicas do idioma galego
* Normativa reintegracionista do galego
* Reintegracionismo
* Real Academia Galega
* VOLG

  


| * v
* c
* e
Desviacións respecto á norma |
| --- |
| Lusismo (v. tamén Reintegracionismo) ·  Hipergaleguismo ·  Arcaísmo ·  Vulgarismo ·  DialectalismoCastelanismo (fonético ·  léxico ·  morfosintáctico ·  ortográfico ·  semántico) (v. tamén Castrapo e compendio na Galipedia) |